
    NAUKOVANJE KOD ČAROBNICE

  
    GASITI HRAST

     

    Nismo takve da propustimo

spomenuti uzore: djevojčica baca

sve osim pepela u šahtu. Ne znamo

što ćemo s tim

    roletama od lisičjeg bijega

napetim između dva stakla.

Propustit ćemo sunce ili nećemo?

Počne li kiša,

    propustit ćemo odlazak na pogreb

kao što su onog dana propustili

ugasiti stari hrast

jer se priroda može sama brinuti o sebi.

Postavit ću previše pitanja.

    Nemoj mi čestitati rođendan,

ni tebi tvoja majka nije brojala zube

pa si ispala sasvim u redu, nisi li,

    nije li ispalo sasvim u redu

brojati zrna graha

umjesto uzastopnih odlazaka sunca?

  
    IZLIJEČITI KONJA

     

    Uvijek je bila pametnija od svojih godina:

pretjecala ih, nadmudrivala, preskakala.

Sa sedam je znala množiti vrbe.

Sa sedamnaest je mogla izliječiti konja.

    Godine su dolazile kao sfinge,

postavljale pitanja lukavim ustima.

Ona se samo smijala, znala je:

njezine im riječi ne mogu pomoći.

    Jednom je pomiješala sjenu noćurka

i piljevinu nastalu u izradi stola.

Njima je omeđila prozore i vrata
ovo će nas spasiti od godina.

    Ipak su dvije godine došle

prerušene u putnike s djetetom.

Zamolile su je malo ljudskosti.

    Zauzdala je jednu, drugoj stavila sedlo

i rekla im nosite se

ako vam je život drag.

  
    ETIKA KRUHA I KONJA

     

    Čarobnicu su zvali po nedjelji

jer je uvijek radila

pa da se barem imenom odmara.

Da je iz Engleske, zvali bi je po suncu

koje zaslužuje. Ovako svi šute.

Šutjeli su i onda kad je izgubila sina,

kad je odselila i odlučila svoje čarolije

odnijeti iz sela u kojem je odrasla.

Danju ubire glavice zobi

i polovi ih nožem.

Tijela im spaljuje. Noću izmišlja

sinove u dvojini i pjeva im

    mali bijeli konj,

mali crni konj.

Mali crveni konji

otišli su u vatreni bunar.

    Jutrima kupuje kokoši koje govore.

Pušta ih, lovi i vadi im kljun.

Njezina se pregača ne mršti,

svojevoljna pokora najveći je uspjeh

u etici kruha i konja.

    Ne mora nitko znati što misliš,

rekla je jednog nedjeljnog jutra.

    Pod njezinim se rukama,

kao upitnik bez točke,

savio obezglavljen kokošji vrat.

  
    DVA TIJELA

     

    Njezino ime živi u dva tijela.

Jedno je tijelo ptica koja s neba baca slatkiše

musavoj djeci iz dvorišta.

Drugo je tijelo brdsko i pšenica ga nije ubila

kad mu je u dvjema vrećama pala na leđa.

    Njeno se lice sastavlja svojim šivaćim rukama.

    Jednom sam od ta dva tijela

izradila papirnatu pticu i ona je plesala,

rekla je
pogledaj te dvije lepeze

za otjerati nesretne dane.

  
    TRI KREZUBE VJEŠTICE

     

    Njezin je pogled nož zaboden u kruh.

Zatvorila je oči da se ne otruse

posivjele uspomene

sa njezinih zjenica.

Stavila sam joj dva zlatnika na vjeđe

i rekla: spavaj, sigurno si umorna.

    Jučer je ujutro okrhnula zub.

Spremila je krunu u kutiju i okopnila.

Godinama sam vjerovala da je ona šumska

da su njezini zubi klanci za lješnjake i orah

    i možda su doista bili.

Od dana kad se izgubila viđam

kako na svakom od stolova stoji kruh

i u njemu nož.

    U našoj je sobi previše kuća.

U svakoj je kući stol.

Na svakom stolu tri krezube vještice

grizu šiljasti kut.

  
    NEVIDLJIVA VRPCA

     

    Njena je lubanja tvrda ovalna kočija.

Glava je bundeva kojoj su vile dodijelile vrpcu.

    Kaže mi kad dođu, zatvori se kao šaka.

U meni zazjapi praznina.

    Kroz zjenice ulaze ljudske noge

u pokislim cipelama od starih šešira.

Kroz usta izlaze potkove

vrijedne promatranja.

    Naše su lubanje uspjeh da se pomišlja

neprimjetno, da nitko ne prepozna

koja si vrsta životinje.

    Njena je šarenica kraljica šutljivog čekanja.

Naše su glave poprište vječnog trombona.

  
    UDVOSTRUČITI DOBIT

     

    Njezina je snaga u škarama.

Mudrost joj se skuplja u zubima.

Konjska je magija praznina

između dvije polutke rasječenog zrna

zobi.

    Ljudima se gata iz pepela. Njima su zanimljivi

budući dani — tko će im donijeti ćupove

meda i hoće li im dijete pasti u bunar.

Ta je vrsta običaja daleka stajskim konjima.

    Oni štavljenom psećom kožom

zaklanjaju svoje oči pred znanjem.

Dolaze u našu kuću od vrba

samo kad treba udvostručiti dobit.

    Po posjeti čovjeka, naberemo bilja.

Učvrstimo ga bodljikavom žicom u snop.

    Metalne čavle umetnemo

u rubove svojih kopita

da se ne ozlijedimo dok ljudima nosimo

budućnost na leđima.

  
    MIRAZ

     

    Kad je čarobnica okrhnula zub,

izgubila je dio kičme. Nije više sama otvarala orahe,

odustala je od šetnje po snijegu

i rekla godine su donijele potrebu

da pronađeš ljude.

    Jutrima se smije kao cvijet

mojim riječima o livadi, travnatoj kući,

veličanju života bez krova.

Promatram jedan okrnjen zub

i četiri crne plombe.

    U tim se ustima sakuplja miraz:

svečana kralježnica za mene.

    Za svaki zub koji ispadne iz nje,

moram čovjeku zatvoriti ranu.

Buduće godine učenice

posijane su u dva niza velikih kutnjaka

koji čine kičmu

zavijenu u tišinu.

  
    ZNAMEN

     

    Kad pomislim na brdo,

sjetim se oraha koji padaju,

a nitko ih ne jede.

    Prije mi se to činilo strašnim:

čarobnica ima ruke koje ne sakupljaju,

leđa koja se ne saginju,

usta koja ne jedu.

Kasnije sam shvatila da orasi čekaju mene,

a ne nju.

    Skupljaju zelenilo u meso koje gube

i pocrnjeli se spuštaju na zemlju.

Koža im je naborana, kosti su sve više suhe,

utrobe podsjećaju na mali

praseći mozak.

    Čarobnicu čeka lisica, i ne samo nju:

jednom, dok je bila u gradu,

uzela je njezinu kokoš za vrat

i obilježila joj grudi.

  
    SAVJET

     

    Otisak ljubavi lisice potkova je s rupama

na vratu njezine miljenice.

Život stanuje u izbočinama

nastalim u prazninama između zuba.

    Kad se vratila,

sagradila je kokoši vatreno prijestolje

i izvadila savjet iz pepela.

    Ništa se ne može odlučiti

bez izvlačenja ždrijeba. Jedan je crn,

drugi bijel. Trećeg nema.

    Preostali pepeo umiješala je u posudu

od ilovače napunjenu vodom.

Na njezinoj površini sakupila se naznaka

budućeg odlaska.

    
      Jedna ide u drugi svijet, druga na njega.

Prepolovi zrno koje imaš pa ćeš imati još dva

uz ono kojeg nema.
    

  
    POGREŠNO UHO

     

    Pitala sam je zašto ima

tako velike žile na rukama.

    
      Na brdu je moje tjeme podvilo luk

pod dvije vreće žita. Godine su me pitale

o njemu i na usta su mi krenule

frule od sijena

koje su htjele provesti moje riječi

do njihovog izvora.

Kopitima sam zatvorila usta

i tako sam pobjegla

godinama.
    

    No — pitala sam je — zašto imaš

tako velike žile na rukama?

    Jednog sam jutra gatala

ljudima, ali nisam vidjela ispod njihovih

velova pa sam slučajno uputila savjete

na pogrešno uho.

    Nebu se razgranala žila

na čelu. Zemlja je prekrižila svoj

obraz. Konji su morali pobjeći od

metala i selo nam je pojela

vatra.

  
    FRULE OD SIJENA

  
    POSTANAK BRAŠNA

     

    Godine su donijele dane kruha.

Rekle su svatko neka zamijesi kruh

i uredi ga tako da predstavlja

neku osobinu čovjeka.

Te svoje nužnosti donesite i skupa jedite.

Ono što ostane, podijelite noževima.

    Odlučila je ispeći sunce i ukrasiti ga

pletenicom od viline kose.

    Krenula je niz brdo

i kruh je pred njom poskakivao

mekan i smeđ

kao preplašen jež.

    Kad su sišli, bio je obična kugla.

    
      Kruh ti se skamenio poput čovjeka.

Jesi li ga sama načinila?
    

    Potražila je drugu pletenicu,

ali nije je bilo.

Uzela je novu vreću brašna

i krenula uz brdo.

  
    SUŠA

     

    Krenulo je tako da su mjerili zemlju.

Ona se jutrima sve više sažimala,

dolazak konja raznosio je tkivo u nevidljivost.

Ona im je stostruko vraćala.

    Kad bi navečer sjeli na koljena da spavaju,

dolazile bi vile u štalu.

Ljudska se prašina slijegala vani u ilovaču,

mirno je čekala da kopita ponovno presude

sušu.

    Vile se noću zapliću konjima u grive

i kad ujutro nestanu,

te su pletenice toliko čvrste

da ih stotinu ruku ne može rasplesti.

To je zadatak za jednu ruku.

    Sakupio bi se pepeo od čovječjeg kruha

i ugarci bi isplivali na vodi, ali te je godine

nebeska kočija pocrvenjela.

    Svezana ispod pogrešnog drveta,

s tri malena zuba,

čarobnica je oštrila svoja kopita.

  
    POSTANAK ZUBA

     

    Popela se na drvo

i pila nedozrelo sunce

iz ljuske jajeta.

Perje joj se skupljalo u ovratnik.

Kad se spustila, zagrlila je lišće

otpalo s grane.

Svakome je od njih zapamtila ime.

    Otišla je, a posao nije bio gotov.

Na povratku je jedna gljiva

kriknula vodu u svoj klobuk.

Jedan je žumanjak uskrsnuo.

    Sljedećeg se dana u travi govorilo
ona djevojčica prekrasno pjeva.

Jednoj su ptici izrasli zubi

i pojeli crninu svog gnijezda.

  
    TRIJEŠĆE

     

    Konji su sabirali kukolj

da sagrade kuće.

Vidjeli su u jedan-dva

kako na nebu svijetli kolijevka

i unutra ždrijebe.

    Pogledajte kako na nebu ide kolijevka

i ždrijebe ne ispada.

    Saželi su triješće u tijelo dječaka

i pojeli svaki po jedan organ.

Umjesto da uzdignu veleban svod,

izdubili su na raskrižju rupu

nalik na kućne temelje, grob.

    Kad ih pronađu kugle,

svaki će od njih sjesti u mračan kut.

Nevidljivi, sapeti u četiri potkove s kičmom:

kopita velikog tijela.

  
    KOLAČ OD BLATA

     

    Ondje gdje su ljudi saželi oca

raskolila se zemlja pa još prepukla.

Kao kora kruha koja se nadima u pećini,

rodila je livada urezanim križem.

    Konji nisu onuda prolazili ako nisu morali,

vukli su ljude natrag u selo

da rukama sabiru žito.

    Prva je kuća bila od zemlje,

kolač od blata.

Kasnije se izmrvila u naselje,

a ono u četiri.

    Tamo na raskrižju,

četiri su sina pojeli oca

i otišli svaki na svoju stranu

da se više ne sastaju.

  
    KOLIJEVKA

     

    Kad je ždrijebe otežalo

i kolijevka se prizemljila pokraj rijeke,

čarobnica ga je pronašla kako crvenu glavu

moči u rijeku, a griva mu ostaje suha.
Ovo je moje dijete, rekla je

i privila ga k sebi.

    Dodijelila mu je dva para potkova.

Donijela mu je zobi i šećera.

    Čarobnica je odgajala tu glavu

kao da ljudi ne postoje. Ukrašavala mu je grivu

vrbinim granama i nije znanjima

otežavala lubanju.

    Tijelo mu je ipak pripremala na ljude.

Oblagala ga je oklopom od taljenih žlica

i rastrčavala ga po skrivenom dvorištu.

    Jednom će doći, ali nemoj ih slušati,

šaptala je napetim tetivama kopita

i milovala mu vrat.

  
    BUNAR

     

    Pokraj sjecišta četiri sela

pojavio se hrđavi bunar.

    
      Ako iz njega odjekne kamen,

on će nam dati snagu

da svakog čovjeka među nama

okrunimo za kralja.
    

    
      Ako iz njega zažubori voda,

žene će se pretvoriti u bijele ptice

i odnijeti nas na nebo.
    

    
      Ako iz njega zazvekeće metal,

sva zemlja će izvrnuti svoju utrobu za nas

i svi konji postat će kočije za nas

i preradit će se sve godine

u beskonačnu mladost za nas.
    

    Četiri su sina pošla po svoje konje.

    Prvi je konj čvrsto stajao

i koliko god ga povlačili, nije se htio

maknuti s mjesta.

    Drugi je konj mlitavo ležao

i koliko god ga povlačili, nisu ga mogli

maknuti s mjesta.

    Treći se konj otimao i ujedao.

Konjska solidarnost razljutila je braću

i najmlađi sin je rekao
dajte mi svoja sedla i uzde

da nasamarim crvenog konja.

  
    PLAVI PIJESAK

     

    Ako se preduboko kopa voda,

iskopa se proširenje same smrti,

plavi pijesak.

Jedne su večeri došli vojnici.

Htjeli su piti vode iz tog bunara.

    Čarobnica je već bila mlada

kobila-žena i rekla je izađu li iz njega kugle

što svijetle kao fenjeri u rukama ljudi,

strah će putovati, sastajati se i razdvajati.

    Tijekom toplih mjeseci,

vojnici su kopali.

    
      Kugle te neće zapaliti.

Samo će te naći na raskrižju.
    

    Prvo su na njih poslali pse.

Zatim su se zatvorili u svoje kuće.

Na kraju su zapalili vlastita vrata

i potjerali svoje konje u noć.

  
    OLOVNO JEZERO

     

    Jedan se vojnik šuljao selom,

prebirao bridove kuća kao utopljeničke ruke.

Jedna je kuća crna: nestane kruh.

Druga je kuća bijela: nastane olovo.

    Krenuo je cestom ka šumi

u džepu mlinarevih prevelikih hlača.

Kroz šupljine je prosipao povratak tlu.

Izjedao je ono što ostane.

    Kad je došao do jezera-zrcala,

izvadio je topuz i otvorio rupu na površini.

Žene su se, suprotno obećanju, pretvorile u žabe.

Tvorovi su pojeli mlinara.

    Ljudi iz sela počeli su rastavljati zidove kuća

i nositi daske natrag u šumu

  
    MLINAR

     

    Kad se na putu ukaže bijela životinja,

to je znak.

Kad se u dvorištu ukaže bijela odjeća,

a nema čovjeka,

to je znak da je netko u dvorištu

pojeo mlinara.

  
    KOSA

     

    Ušla je u crvenu sobu

i vidjela da nema njezinog sina.

U kolibi su se vidjeli tragovi borbe.

Prevrnut lonac, slomljena noga od stola.

Ponegdje ubodi noža.

Nigdje nema crvene kose.

  
    KOSTI

     

    Ili kosti, ili priče,

to je jedino što ostaje. Mlinarova košulja

lagano se nadimala na vjetru

kao jedro na kojem su procvjetali makovi.

    Ovo će se jednog dana zaboraviti.

    Nije znala jesu li ga prvo oglodali zubima

pa onda izboli čavlima,

ili obratno.

  
    VATRENI BUNAR

     

    Prednji se dijelovi kose ponašaju

kao brkovi stranaca, čudna su kretanja

travnatih stvari. Godinama je čekala

da se kopita vrate i prisvoje zube natrag

sa klinova.

    Bio je crveni momak,

potpuno zašao u vatreni bunar.

Pretvorio se u želju za gaženjem puta.

Sve što dotakne postane plamen.

    Pažljivo je odrezao vrbine grane

i skupio njihovu vatru u prut.

Zatim je urezao svoje ime na njezino deblo

i rekao joj da je zemlja: kuća i grob.

  
    ORUŽJE

     

    Za jedne nesnosne žege

kad se sunce na obzoru činilo kao jedna

od onih kugli,

    konji su disali toliko teško

da su im se duše provlačile

kroz metalne kosti.

    Od svega se može napraviti glazbalo,

pjevali su povučeni u sebe.

    
      Bilo je vrijeme kad smo govorili

i niste slušali,
    

    
      sad ćemo svirati svoje kolce i svoje šupljine.
    

    Čarobnica je ukrstila konjske noge.

Zatim je izdahnula pepeo u njihovo sjecište.

    Kako je magičan alat tijelo:
trombon iz kojeg izvire grom

  
    U PRIVREMENOM SMJEŠTAJU KOD LJUDI

  
    ČETIRI PARKETA

     

    Godine su zakopale stan u hrđu,

no ljudi su ga našli ispod slojeva streljiva.
Djevojčica mora imati ljuljačku,

rekli su i okačili vrbu o vrata.

    Dali su mi dva para koturaljki.

Donosili su mi zobi i šećera.

    Djevojčica mora pronaći svrhu,

rekla je i odnijela me u njihov dom.

Te smo godine često plakali.

    Ja sam plakala jer je vrba uvenula.

Čarobnica je plakala jer je morala umrijeti.

Ljudi su plakali jer sam konj, a ne dijete,

olovom iz svojih trepavica

uništili su četiri parketa.

  
    LJUDSKI GRADOVI

     

    To je bio grad drveća

rasječenog, raspoređenog u zeleno

na kojem se sjedi. Mladi su mu konji dali svu svoju poganost.

Kao da nije dovoljno što svakog punog mjeseca pjevamo,

jednom smo pred stanom zapalili kokoš.

Došli su iz policije i vatrogasne službe

popili nam rakiju, ugasili plamen i otišli.

    Kako da razumiju riječi te pjesme,

ona samo odjekuje i

    Mogli smo im ponuditi žrtvu paljenicu,

ali nismo.

Poželjela sam postati maleni zmaj

i zapaliti im čitav grad.

  
    U SOBI ZA VJEŽBANJE

     

    Prst o prst, članak o članak:

staklo, šljiva i kost isti su znak.

    Dijelovi tijela konja su udovi

čiji prijelom ne zarasta, zubi

kojima se broje godine, repovi

od kojih se načini gudalo.

Kad sam ljuta, najdraže mi je pronaći stol.

Iz ladice uzmem najmanji nož

i polako mu rezbarim noge.

    Kamen je kremen i kruh,

dijelovi kamena kuće su puževa

kojima su godine pojele dane u spiralu.

    Neće me nikad uspjeti odvesti psihijatru,

ja sam čarobni konj iz provincije

i ne podliježem ljudskom kodeksu

razumnog ponašanja.

  
    U ZABRANJENOJ SOBI

     

    Oduvijek je bilo: škare i zub.

U zveketu naših ranih akcija

zarezali smo kruh i zavjesu,

ošišali haljini rubove.

Do večeri smo postali vješti,

    izrezali smo vijenac tisuću konja

gledanih bočno, spojenih usta-rep.

Trebalo je činiti tako

kao što mravi izjedaju šutnju iz kamena,

bez dijelova koji nagovještavaju

    dolazak mekanih stvari.

Kad smo izrezali zidove u veliki prozor,

otupjele škare poželjele su drobiti.

Taj je posao već čekao odmjeren zub.

    Trebalo je zaći u svoju nutrinu

i početi sve ispočetka.

  
    U ČEKAONICI KOD DOKTORA

     

    Okrušeni zub putuje niz grlo kao cjepanica.

Piljevina se nosi u tačkama, u prednjem džepu traperica

na trbuhu trudne mačke.

Mjerili su me u postotcima: koliko postajem nalik prozoru,

koliko razborito pristupam okolišu,

koliko često progutam olovo.

Godine su dolazile i odlazile,

    susjedi su se selili i oglabine postajale ljudi.

Konačno je i mačka izašla iz onih hlača.

Napunila je džepove oštricama nalik na nokte, govorila je
za svaku glavu koju doneseš otplesat ću ti večernji ples.

Počeli smo smišljati izlike i gmizati kao kišna godina

ispred ovalnih vrata,

    zubi su se rastočili u kiselini vlastitih želudaca.

Jedino je piljevina znala da olovo ima i lošije strane.

Otkako ga je prvi put srela, ostala je sedamdeset posto ista.

  
    U PARKU

     

    U pričama ljudi, bogovi žive

u imenima muškaraca.

U mojim ušima, bogovi su zvukovi

koji prizivaju boravak kod čarobnice.

Godine prolaze i sve su bolji u igri

skrivača. Ima ih po hrapavom asfaltu

    kuda se kotrljaju četiri kotača

i opet četiri

na koji štitnici slijeću kao gromove školjke.

Skrivaju se u poklonu koji se otvara

u šuškavom uranjenom šestom rođendanu.

Vesele se u škripanju ljuljačke, bezbrižnom trenju

dviju hrđavih karika.

    Najljepši su dani koji nemaju imena

jer se u njih može useliti sjećanje.

U uši bogova ulaze molitve:

zaboravite sve moje rođendane,

odgodite gašenje jedne po jedne godine

sunca na mojoj torti.

  
    U VLASTITOJ SOBI

     

    Moje najveće prednosti kriju se u prstima

koje nemam. Zaglađenih površina

lakše je udariti svoj pečat danu. Lakše je prestići pčele.

Kopitima nije teško brojati mogućnosti:

jesam ili nisam — uglavnom su dvije.

    Postoje četiri mogućnosti ako se broji i nogama.

Za to je potrebno leći na leđa, kao čovječji san.

Tako pravi konj ne bi ni mrtav legao.

Može se igrati sjedenja — lako.

Lakše je umočiti ruke u ćup gdje se skupio med.

    Nema trenja između prstiju, očvrsnule teksture

bezbrižno očekuju ose koje će doći.

One sijevnu kao jato šarenih zlatnika,

jake im čeljusti pronose vrijeme u škripcu.

Dani se skrivaju u šarama crne i žute.

Godina nastane kad zapleše žalac.

  
    U SOBI ZA SPAVANJE

     

    Godine se igraju skrivača.

Ne odaju gdje se sakrila oštrina metalnih

zvukova, rubova škara.

Dok spavam, izrezuju mjesecu svjetlo.

Potiskuju mu glavu u njezinu tamnu stranu.

    Kažem im: činite da u mraku imam mira.

One šute iz nebeske tuposti zidova.

Jesu li njihove odaje razmaci između mojih zuba;

godine su djeca, igraju se

crna, bijela.

    Prva se sakrije u drugu, druga u prvu.

Pobjegle su možda kad sam zarezala previše

i konji su zadobili mršave, papirnate trbuhe.

    Podragala sam svakog od njih

po jedinoj mekanoj nozdrvi

i pojela njihovu nedjelju kao okruglu pogaču.

  
    ZOOLOŠKI VRT

     

    Muškarac kaže zec nikad neće prestići kornjaču.

Ja mu kažem: zatrovan si klasičnim idealizmom.

Kasnije ne razgovaramo godinama.

On pokušava, uvijek mu pobjegnem.

    Nismo išli u knjižnicu ni u zoološki vrt tog dana,

a ni onih dana poslije. Uvijek smo se sretali prerano

ili prekasno. Jednom smo gledali konje na pašnjaku.

Kasnije dvaput na televizoru.

    Dođem u knjižnicu i kažem: voljela bih vječno spavati.

U zoološki vrt dođem i kažem: voljela bih vječno spavati,

ali da se, ako to poželim, mogu probuditi.

  
    U NAPUŠTENIM SELIMA

     

    Žena kaže
posvuda je oduvijek vidio

noževe spremne za umetanje u plodove.

Njihove udubine,

pripremljene za odgodu ročišta,

spremao je s vojnom obavezom

u bunare susjednih sela.

    Muškarac kaže
kuća mi je šupalj zub,

glava mi je sve više jabuka.

Konji su mi nebeski kamioni

koji donose rupe u zemlji.

  
    SUNCE U OBLIKU KONJA

  
    RETROVIZOR

     

    Godine su došle stanovati u mom danu.

Posjetile su noćni ormarić i pronašle u njemu retrovizor.
Kako prikladno, rekle su, retrovizor za gledanje

frizure odostraga,

postavljen u ladici ispod ogledala

gdje se mrijeste svakodnevne stvari.

    Uzele su škare i ukrasile ih rubom od hrđe.

Zubu su podale šarmantan crn madež.

Udahnule su život vodi koja sjedi u čaši.

    Hvala vam na vašoj stanarini. Jasno vam je,

nakon što odete, mislit će da retrovizor pripada vama.

Kako prirodno pripadate u ladicu za gledanje unazad,

kako ste se lako dale namamiti

u kutiju za čuvanje sitnica.

  
    ČETIRI POSUDE

     

    Neobična jela koja godine donose

serviraju se u četiri posude.

Jela za čarobnicu u najmanjoj su posudi.

Što je jelo svečanije, ona će ga manje jesti.

    Jela za konje su u najvećoj posudi.

Tih je jela premalo zato što je poslova puno.

    Jela za muškarca ne služe se u posudama.

Muška su jela u posudi koje nema.

    Jela za ženu ostaci su skupljeni nakon objeda.

Ženska su jela u bilo kojoj posudi.

    Jela sam borove i jele u mladosti

radije nego njihova djetinjstva.

    Zub mi se penjao

kao gusjenica

do čupavih češera,

    mišica u gnijezdima ptica.

  
    TANJUR

     

    Te mi je nedjelje sunce palo u tanjur.

Izvukla sam svu hrđu iz predmeta koje sam voljela.

Opremila sam kosu bodljikavom žicom

i posadila svoje tijelo u vrata

kao treće oko nesvjestice.

  
    ŽLICE

     

    Sanjala sam da su nestale sve žlice.

Ladica se uvukla u mrak kao zub kod starenja.

Probudio me metalni odlazak. To su, kao lastavice,

škare poletjele svojim vrhovima.

  
    SJEKIRA

     

    Te je noći mjesec bio sjekira bez tijela.

Od stolca su ostala četiri obezglavljena drveta.

Paučica je isplela zavoje za mekanu zoru

da muhe postanu mumije, pčele vrtuljci, djevojčica bijela jeka

dudovih svilaca.

  
    ZEMLJA

     

    Sastavila sam Zemlju od cjedila i sita.
Ovo je narav našeg planeta, rekle su godine

provlačeći mu se kroz rupe kao dvije mesnate osmice.

Tog sam dana pala i ozlijedila koljeno,

    cesta mi je poslužila kao ribež, ja njoj kao potreba

za krunidbom tijela. Kasnije je padala kiša.

To se moj inat slijevao u njezine pukotine,

lagala sam joj: ipak sam čovjek, od mesa sam,

hodam po tebi na prstima.

    Cesta je razmotrila motive djevojčice.

Jesu li joj to lubanjom strujale moje potkove

ili su joj moje jagodice šapnule ljubav

u sljepoočnice.

  
    ŠESTAR

     

    Jutra su bila pravokutne poljane

na kojima sam izmišljala različite vrste vatre.

    Sjekira je stvarala užarene zmijaste

procjepe na prozorima.

Škare su palile rubove konjskih spavaćica

kako bih noćima lijegala u umjerene dane.

Šestare je dopalo najveće slavlje, da opkoračuju

vatrenim pogledima Zemlju,

koju smo dobili zamotanu

u sunčevu foliju.

    Jednom pred zoru, izbacili su moju sjekiru,

moje škare i oba moja šestara.

    Mene su proglasili bezopasnom

i dopustili mi da zatvorim vrata.

  
    LJUDI

     

    Kad su odlučili postati ljudi,

zamijenili su zemlju za svoja četiri zida.

Poželjeli su da očvrsnem ili da me nema,

odrekli se zobi radi mesa životinja.

Dugo sam ih tražila po staklenoj ulici.

    Tad ih je već bila prekrila odjeća.

Skrivali su se u muškarcima i u ženama,

odsijecali svoje repove

i svijali ih u kraljevske perike.

    Oštrio je najnoviji nož

dok je gledala kako se tupost svija u zub.

Neprimjetna prašina slijegala se u mulj

na prozorskoj dasci.

  
    BUBNJEVI

     

    Ne vjerujem vam jer ste dugo preda mnom

skrivali svoju raskošnu grivu.

Hodali ste na dvije noge i klanjali se

vrbama koje ste sretali putem.

    Kupili su mi ogledalo da pred njim vježbam svirati

bubnjeve.

U šumi su se ponašali kao iglice, na polju kao sjekire,

u gradu kao stakleni osmijesi

na prsima junačkih trgovina.

  
    ZVUK

     

    Jutros sam u snu uspjela zvučati

kao mehaničko biće. Ton mi je svijetlio

u tisuću maternica

    koje su letjele iz mojih usta. Probudila sam se

i živim u zvučniku,

prozor mi vibrira kamionima

    koji prolaze cestom. Tragovi su mi savijeni

kao sirene na glavnim trgovima.

Protegnula sam se i tražila ljude da posvjedoče:

tu sam sunce u obliku konja,

živim u vunenom jajetu.

    Povoji su nepropusni svjedoci želje

da izletim u žilice

na listovima slobodnog bilja. Jutro je

    želja da me nema

kao da se glazba nije dogodila.

  
    KLJUČ

     

    Danas sam cijela prešla u ključ:

imam ruku i zube, uskraćeno mi je kajanje.

Ljudima se čini da sam dvodimenzionalna

i da sve što jesam stane između kažiprsta i palca.

    Pokušavam reći, kao zviždaljka,

da nemamo više vremena, da će se vrata otvoriti

i vatra će zinuti na ljude

i poluge kojima prizivaju ratove.

    Ne pomičem čeljust: ne govorim, ne jedem.

Gledam ih okom životinje kojoj se vjeruje.

    Sve što jesam je ruka bez prstiju

i gotovo besmrtni zubi.

Glava mi je kineski novčić

iz kojeg istječe mudrost ribe.

  
    MEHANIČKI KONJI

     

    Prišuljao mi se san u kojem se teži besmrtnosti.

    Jedni su ljudi bolesni. Oni kupuju tuđe godine.

Drugi su ljudi gladni. Oni prodaju svoje godine

za kruh.

    Bolesni počinju loviti gladne. Otimaju im godine

u ime napretka. Neonska zelena osvjetljava otmicu

dvije tisuće godina.

    Besmrtni bolesnici usvajaju nacrt

o mehaničkim konjima. Oni služe ljudima

za to da iz dubine staraca čupaju

dobro očuvane, najveće godine.

    Djetinjstva treba pretvoriti u pijesak

jer umanjuju godinama brojčanu vrijednost.

    Ako bih se igrala ljudi,

igrala bih se čarolije i rata.

    
      Djetinjstva su beskorisna,

u njima nema kapitala.
    

  
    MOJI SINOVI KONJI

  
    PRAVILA IGRE

     

    Mojim se sinovima konjima

uvijek pokvare zubi

na prvoj godini fakulteta.

Tako je oduvijek bilo,

čak i u vremenu prije institucija

i prije konja.

U primisli je tako od pamtivijeka,

zapisano u tijelima koja trunu

ispod velikih štala,

našeg obitavališta.

  
    KARAKTER

     

    Stariji se sin danas vratio.

Dostojanstven, obrazovan konj

vitkih nogu i mišićavog vrata.

Kad bi kralježnicu podvio pod ekvator,

mogao bi leđima držati Zemlju

kao zrno graška u kolijevci.

    Tu sposobnost skriva u oku,

odmahuje repom i ne govori mnogo.

    Kad se smije, zabacuje glavu

kao što je to činio sunovrat.

    Iz otvora, umjesto peludi,

provire četiri praznine

i još toliko crnih polja.

  
    STIGMA

     

    Mlađem se danas pojavila stigma.

Krdo se strčalo niz obronke i brda,

preko jezera i rijeka

da ga vidi.

    Kad su pristigli,

sjedio je u drvenom stolcu

sa sva četiri kopita ispružena.

    Oslobođen, zub je sam kružio i brusio

jednu od nogu prijestolja

u koje su ga posadili.

  
    KAZNA

     

    Nakon što je preciznim pokretom repa

pomeo savjete zabrinutih,

rekli smo da je bogohulan

i oduzeli mu ime.

    Nije više otvarao usta

čak ni da bi jeo i pjevao. Zatvorio se

u kamenu sobu čiji su zidovi

netaknut plačan snijeg.

    Kao da se više ne sjeća ničega,

jedino razlomljenog stakla.

Nekad se čini da ga čujemo noću

kako u krhotinama njišti.

  
    POROK

     

    Moji sinovi konji previše puše.

Čekali smo jesen da dođu

k sebi, promole glave iz oblaka

koje stvaraju.

    Umjesto toga, nabiru još usahle trave

i motaju u debele snopove,

ognjene krjesove

i njih udišu, pušu u smrtnu

    trublju i gdje koja vlat ispadne

nastane pašnjak

za sljedeće generacije.

    Dok im se glave ritmično njišu

u nečujnom praporcu čađe,

od poroka mojih sinova

nastaju kiše i grmljavine.

  
    LICE

     

    Na tanjuru su zrna zobi poslagana

u uredne hrpe. Slamnate kuće

bez krovova.

Njegova je površina prazna.

Zato se može dogoditi

da me ozrcali. Tu mogućnost obilno koristi,

spaja moj lik sa krezubim kućama.

    Kad uzme sebi nešto moje,

u udarcu se raspadne. Postane kost.

    Sad su oba tanjura prazna.
Gladni smo, kaže, hoćemo kući.

Sjedimo na spaljenim panjevima

pokraj isušenog korita rijeke.

Krećemo u potragu za novim kućama,

ali nigdje, nitko ih nema.

  
    ŽEZLO

     

    Ponudili su mu nož. Izvoli, odreži

mjesecu dno

da njegova plodnost isteče ženi na leđa.

U svjetlosti, postat će devom.

Devi ćemo dati da proguta nož

pa će iz trbuha izrasti rog.

    Taj je način odbio kopitom.

    Ponudili su mu nož i rekli evo,

odreži urasli nokat

što ti priječi da šakom združenih prstiju

uzimaš svjetlosno žito

sebi za žezlo.

    Taj je razlog odbio vratom.

    Ipak su ga uzeli, opremili oklopom,

obložili ga vatrenim taljenjem žlica.

    Sada si mjesečev nož. Prereži svoj vrat

i daj nam da pijemo.

  
    GRANICE

     

    Kad je zubljonoša proždirao

sela, gradove i rijeke,

ostale stvari što imaju granice

u strahu su drhtale kostima.

Jedino je mlađi rekao dođi

i daj mi da pogledam

gnoj iz tvog zuba.

    Zubljonoša razmaže

svoju slinu po zidovima.

Mlađi se razjari,

ustukne

jer ono što je vidio bilo je krdo

izraslo iz krvi njegova brata.

  
    MRAK

     

    Konjska će smrt uvijek dostići konje

jer plovi u vodi koju su slijedili.

Odakle je nesreća potekla

i čiji joj zubi omeđuju trajanje

nije zapisano. Naslikano je

na stijenkama špilje,

ali u njoj je mrak.

    Čak i da nije,

da su tisuće zvijezda šupljine na krovu,

ne bi mogao reći.

    Jer su mu žvale nataknuli na riječ

i svezali konopom sva putovanja.

  
    TORZO

     

    Krdo se sabralo na najveći kamen

i izraslo iz njega kao trublja.

    Slični smo ti po svojstvima,

suviše smo ti blizu,

u čađi nam blješte činele

koje se prosipaju iz grla.

    Dok su plamteći jezici prijetili suncu

stariji je dospio na vrh.

    Dio se konja savio u balkon

da podrži govornika

pa se učini da je on torzo,

da doista nema noge

i da nikamo ne ide.

  
    GOZBA

     

    Poželjela sam svući vlastitu kožu

i natkroviti ih mekom sigurnošću.

    Majčice, nemoj, rekao je mlađi
ogoljeno meso će ti postati grubo.

    Kad umorne i gladne naiđu godine,

bit ćeš suviše kruta

da te skuhamo za gozbu.

  
    JEZIK

     

    Pitao me jednom mlađi

zašto ima mišicu u zubu.

    Zato, sine, da kad utihne sve

ne mora tvoj jezik biti

ono što prokrvari.

  
    KONTINENT

     

    Kad je buzdovan svladao otpor

njegove štale,

zatekli smo ga kako sjedi,

bezub,

u središtu oslikane kapele.

    Oblaci, ptice, crvena mora,

sve je nastalo trajanjem

njegovih zuba.

    Svezali su mu kopita

i ostavili ga da leži na podu

kao kontinent.

    Neće se više nijedan moj sin

okušati u stvaranju svijeta.

  
    PLAMIČAK

  
    ZUB

     

    Prvobitni metal je zub.

Primitivno kromiran,

zub plače kad ga se vadi.

Kad vidi zube u nevolji,

poprimi njihovu manu.

Jedan zub je plamičak,

zajedno su skoro-škare.

  
    ŠKARE

     

    Lastavica nesretnog djetinjstva.

Škare su zapravo jedna

i nemaju domovinu, nego majku.

Može nešto tanko, ostalo ne.

Škare uglavnom režu uprizorenja.

  
    NOŽ

     

    On ima njušku i ništa više.

Uvijek je previše tup,

koliko god se trudio imati vrh.

Ja sam bio jučer — ti si bila jučer.

Tako zvuči nož kad reže nešto što ne može.

  
    KRUH

     

    Umijesi mekano,

da ne boli.

Poslije će se stvrdnuti

i ubosti te u desni.

  
    ZOB

     

    Središte konjske magije

i ljudima najbolji doručak.

Zob je pahuljica koja se ne topi,

nego rastače. Koliko god zobi

posjedovao, ne možeš od nje

graditi kuću.

  
    STOL

     

    Konj bez glave sa čvršćom nogom.

Prilagođen za sjedenje, ali drugačije.

Za stolom se vodi glavnu riječ.

Najveći zločini u povijesti čovječanstva

dogovarali su se za osrednjim stolovima.

  
    GODINA

     

    Mogućnost da se ugrize.

I proguta, ako je moguće.

  
    KONJ

     

    Ne pitajte me o njemu,

o njemu se ništa ne može reći.

  
    KONJ

     

    Ne pitajte me o njemu,

jedino o konjima ne znam ništa.

